Page:King Alfred's West-Saxon Version of Gregory's Pastoral Care (2).djvu/436

Hatton MS.] hi wurden gefullwode, swelce he cwæde: Hreowsiað ærest ón eowrum mode, & siððan [æfter] fierste aðweað eow, & geclænsiað mid eowrum tearum. Hu mæg se bion orsorg ðære wrace his scylda, se ðe nu agiemeleasað ðæt he hreowsige his synna? Hu mæg he hira bion orsorg, nu se hiehsta hierde ðære halgan ciricean cwæð ðætte sio hreowsung scolde bion ær ðæm fulwihte? Se fullwuht ðone mon geclænsað from his synnum, & ealra ðinga swiðosð ða synna adwæscð.

LV. Ðætte on oðre wisan sint to monianne ða ðe ða unaliefedan ðing, ða ðe hi doð, herigað; ón oðre ða ðe hi tælað, & swaðeah doð.

On oðre wisan sint to manienne ða ðe ðæt unliefde herigað, & ea[c] doð; on oðre ða ðe hit leað, & swaðeah doð. Ða sint to manienne, ða ðe ægðer ge hit doð ge hit herigað, ðæt hi óngieten ðæt hi oft swiðor gensyngiað mid ðæm wordum ðonne hi dón mid ðæm dædum; forðæm, ðonne hi yfel doð, ðonne doð hi ðæt him anum, ac ðonne hi hit heriað, ðonne lærað hi hit ælcne ðara ðe gehierð herian. Forðy hi sint to manienne, ðonne hi licettað ðæt hi willen astyfecian ðæt yfel on him selfum, ðæt hi hit ðonne ne dyrren sæwan on oðrum monnum; ac ðæt him ðynce genog ón ðæm ðæt hi hit selfe dydon. Ond eft hi sint to manien(n)e, ðeah hi him nyllen ðæt ondrædan ðæt hi yfele sien, ðæt hi huru scamige ðæt men witen hwelce hi sin. Forðæm oft ðæt yfel ðæt forholen bið, hit bið fleonde, forðæm, ðonne ðæt mod sceamað ðæt hit mon wite, ðonne mæg hit eaðe gesælan æt sumum cierre ðæt hine eac scamige ðæt he hit wyrce. Hwæt, ælc unryhtwis mon, swa he scamleaslicor his yfel cyð, swa he freolicor hit ðurhtiehð, & hit him aliefedlicre ðyncð. Swa hit him ðonne aliefedlicre ðyncð, swa he ðær diopor on gedyfð. Be ðæm is awriten on Essaies bocum: Hi lærdon hira synna swa swa Sodome dydon, & hi hi nanwuht ne hælon. Gif Sodome hira synna hælen, ðonne ne syngodon hi na butan ege, ac hi forleton eallinga ðone bridels ðæs eges, ða hi ne scrifon hwæðer hit wære ðe dæg ðe niht, ðonne ðonne hi syngodon. Be ðæm is eft awriten on Genesis ðætte swiðe wære gemanigfalðod Sodomwara hream & Gomorwara. Se